Alaszkai bánya építése ellen tiltakozik Robert Redford
Hatalmas bánya építése ellen tiltakozik Alaszkában a Natural Resources Defense Council (NRDC) amerikai környezetvédelmi szervezettel karöltve Robert Redford hollywoodi színész.
A New York Times című lap csütörtöki számában egyoldalas hirdetés jelent meg, amelyben Redford "természeti tragédiát" jósolt arra az esetre, ha Alaszka délnyugati részén engedélyezik a Pebble Mine projekt elindítását.

Egy nemzetközi vállalati konzorcium, köztük az Anglo American brit konszern egy több mint három kilométer széles külszíni bányát akar létrehozni arany, réz és molibdén kitermelésére. A projekt a Bristol-öböl közelében, egyelőre érintetlen környezetben valósulna meg. A terület folyói ismertek az itt élő óriási lazacpopulációról.

Környezetvédők attól tartanak, hogy a hulladék- és méreganyagok helyrehozhatatlan károkat okozhatnak. A környéken lakók és halászok is felemelték már szavukat a bánya ellen. Alaszka állam egyelőre nem adott engedélyt az építkezésre.
Alaszka Robert redford